Isenkram (album)

Isenkram er en selvtitulert LP utgitt i 1974 av vise-/folkrockgruppa Isenkram fra Trondheim. Innspillingen ble gjort i Arctic Studio i Trondheim med Tore Tvete som tekniker.

«Soga om Kark» lå i 1974 10 uker på Norsktoppen (det lengst mulige) . «Bøndene på Capri ø» lå i 1975 3 uker på Norsktoppen

Sporliste
Side A:
 «Oljepols» (tekst: Sæmund Fiskvik, musikk: trad.)
 «Soga om Kark» (tekst: Sæmund Fiskvik, musikk: trad.)
 «Thornæs-visa» (tekst: Sæmund Fiskvik, musikk: Kjell Müller)
 «Bøndene på Capri ø» (tekst: Jens Bjørneboe, musikk: Kjell Müller)
 «Lisa» (tekst: Henninge Astrup, musikk: Sæmund Fiskvik)
 «Hilsen» (Sæmund Fiskvik og Kjell Müller/trad.)

Side B:
 «Gå til Herr Treschow» (tekst: Per Sivle, musikk: Kjell Müller)
 «Trondhjems blå» (tekst: Sæmund Fiskvik, musikk: trad.)
 «SIPO-balladen» (tekst: Sæmund Fiskvik, musikk: Kjell Müller)
 «Hunde-(A)visa» (tekst: Sæmund Fiskvik, musikk: Benny Borg)
 «Frem kamerater» (tekst: K.O. Thornæs, musikk: Victor Ronander)

Om innholdet 
«Oljepols» ble skrevet til en pols etter Hilmar Alexandersen.
«Soga om Kark» ble skrevet til melodien «The Two Magicians», hentet fra Fairport Convention-albumet Now We Are Six (1974). Den norske versjonen tar utgangspunkt i historien om Håkon Ladejarl og trellen Tormod Kark slik den blir fortalt av Snorre Sturlason.
«Thornæs-visa» er en hyllest til NKP-veteranen Knut Olai Thornæs som det er reist en statue av på Møllenberg i Trondheim, og som er forfatter av det siste sporet på B-sida, «Frem kamerater».
«Bøndene på Capri ø» er fra Jens Bjørneboes diktsamling Aske, jord, vind (1968). Arrangement av Willy Postma.
«Lisa» har tekst av Henninge Astrup som også er representert på plater med Ungdomslaget Ny Von og Marit Mathiesen.
«Hilsen» er en norsk/irsk instrumental der den første delen er skrevet av Fiskvik og Müller, den andre er tidligere spilt inn av The Incredible String Band.
«Gå til Herr Treschow» er et agitasjonsdikt som Per Sivle skrev i forbindelse med en konflikt mellom godseier Treschow og skogsarbeidere i 1893.
«Trondhjems blå» bygger på en vise fra Hjorten Revy- og Varietéteater som lå i Ila i Trondheim.
«SIPO-balladen» inneholdt opprinnelig et opptak av NRK-medarbeideren Per Øyvind Heradstveit fra et møte i Studentersamfundet i Trondhjem. Opptaket var brukt uten tillatelse og første opplag av LP-en måtte trekkes tilbake. På neste versjon var Heradstveits stemme erstattet av en imitator.
«Hunde-(A)visa» er en kommentar til Anders Lange, stifteren av det som ble omdøpt til Fremskrittspartiet.
«Frem kamerater» er en tradisjonell arbeidersang med tekst av Knut Olai Thornæs som blir hyllet i spor 3 på A-sida.

Medlemmer
Tora Dugstad (fele, bratsj, vokal)
Sæmund Fiskvik (fele, bratsj, vokal) 
Per Olav Hernes (banjo, gitar, skjeer, vokal)
Kjell Reinhardt Müller (gitar, ukulelebanjo, mandolin, vokal) 
Harald Sundan (bass) 
Erik Thorsrud (mandolin, autoharpe, gitar, vokal) 
Rita Westvik (vokal, gitar)

Andre bidragsytere
Willy Postma (harpe og arrangement på «Bøndene på Capri ø»)
Hans Petter Ulven (cello, piano)
Per Gaare (trekkspill)
Inge Olsen (trommer)
Jon Egil Brekke (korarrangementer)

Referanser

Eksterne lenker
Musikkopptak på Rita Westviks hjemmeside

Norske musikkalbum
Musikkalbum fra 1974